Brakkie ná dae van krans geredDie hond is in ŉ harnas geplaas, tot by ŉ wagtende reddingsboot laat sak en na veiligheid geneem. (Foto: Facebook / Medi Response) ŉ Hond wat sowat vier dae lank op ŉ lysie van ŉ krans in die Reservoir Hills-omgewing in Durban vasgekeer was, is Woensdag deur nooddienswerkers gered. Die redding was ŉ gesamentlike poging deur Medi Response se soek-en-reddingseenheid, die noodsorgdepartement by die Durban Universiteit vir Tegnologie (DUT), die SAPD en die metropolisie. Die hond was op ŉ lysie van die krans vasgekeer en kon nêrens heen ontsnap nie. (Foto: Facebook / Medi Response) Luidens ŉ inskrywing op Medi Response se Facebook-blad het reddingswerkers reeds Dinsdag laatmiddag probeer om die hond te red. Die reddingspoging moes egter laat vaar word weens beperkte toegang en omdat dit donker geword het. ŉ Hommeltuig is Woensdagoggend vir visualisering ontplooi om spanne te help om ŉ veilige roete te vind waar reddingswerkers met ŉ tou tot by die hond afgesak kon laat word. Die hond was op ŉ lysie van die krans vasgekeer en kon nêrens heen ontsnap nie. (Foto: Facebook / Medi Response) Die hond is in ŉ harnas geplaas, tot by ŉ wagtende reddingsboot laat sak en na veiligheid geneem. Medi Response het aangedui dat die hond vandaar vir verdere waarneming en versorging geneem sal word. Dit is nie duidelik hoe die hond daar beland het of waar die brakkie tans aansterk nie.